’n Verhaal van vergifnis en tweede kanse deur die skrywer van Dis ek, Anna en Nooit is ’n lang, lang tyd. Emmie is ’n sekretaresse by ’n vooraanstaande privaat skool. Teen haar sin word sy ’n dwelmhandelaar. Dit is net vir drie maande, belowe sy haarself, tot al haar skuld afbetaal is. Maar die dwelmbase is allesbehalwe gretig om haar te laat gaan, want sy het dan daagliks toegang tot soveel dwelmhonger tieners. Soos Emmie algaande by haar “kliënte” se lewens betrokke raak, word dit al moeiliker om haar dubbele lewe vol te hou. En voor sy haar oë uitvee, word haar eie lewe ’n maalkolk van leuens, verraad, en erger. ’n Meesleurende roman oor ’n jong vrou wat die verkeerde besluite neem, en uiteindelik danksy ’n beskermengel op haar pad die kans gegun word om weer te begin.